**ZAPISNIK KONSTITUTIVNE SEJE ŠSFF**

Konstitutivna seja se je pričela 17. 11. 2021, ob 17.30, v spletnem okolju Zoom.

**Prisotni\_e svetniki\_ce:** Stefan Stojkoski, Izidor Ramšak, Hana Kužnar, Luka Oprešnik, Živa Gornik, Sara Svati Sharan, Taja Ivanc, Larina Griessler, Tjaša Šimunić, Nik Keber, Klara Vrabl, Lara Potočnik, Marja Zakelšek, Brina Minca Herlec, Tamara Šterk, Nika Gradišek, Neža Vengust, Gregor Gartner, Nesa Vrečer

**Drugi\_e prisotni\_e:** Mia Hočevar, Katja Ana Pokeržnik, Jonathan S. Rebetz (prodekan študent), dr. Mojca Schlamberger Brezar (dekanja)

**Opravičeno odsotni\_e svetniki\_e:** Hana Kerin

**Dnevni red:**

1. Uradni rezultati volitev.
2. Kandidiranje za funkcije v ŠS FF in oblikovanje organov ŠS FF.
3. Poročilo o delu predsednika ŠS FF v prejšnji sestavi in finančno poročilo za pretekli mandat.
4. Razno.

**Ad 1.**

Dekanja dr. Mojca Schlamberger Brezar pozdravi vse prisotne. V skladu s Pravilnikom o delovanju Študentskega sveta Filozofske fakultete Univerze v Ljubljani na kratko poda poročilo o poteku volitev. Kandidacijski postopek za volitve v Študentski svet Filozofske fakultete je potekal od 23. oktobra do 29. oktobra 2021. V tem času je volilni odbor prejel 22 kandidatur, od tega je prejel eno kandidaturo za kandidatno mesto predstavnice za doktorski študij. Prispela ni zgolj kandidatura predstavnika oz. predstavnice Oddelka za romanske jezike in književnosti. Volitve so potekale v ponedeljek, 15. novembra 2021, od 9. do 16. ure v sistemu *Simply Voting*. Študentke in študenti vseh treh stopnje so bili o volitvah in njihovem poteku obveščeni prek referatov. Tri dni pred pričetkom volitev in na dan volitev so študentke in študenti prejeli navodila za uporabo sistema *Simply Voting* in opomnik k oddaji glasov. Rezultati volitev so bili iz sistema pridobljeni 16. novembra ob 10. uri. Svoj glas je na volitvah oddalo 783 študentov (18,6 %) od 4217 študentov, ki so bili vpisani v volilni imenik. Na današnji seji prisotni svetniki in svetnice so izvoljeni za novo mandatno obdobje. Podrobnejše informacije o tem, koliko glasov je prejel posamezni kandidat oz. kandidatka so zapisane v Poročilu o volitvah, ki je objavljeno na spletni strani Filozofske fakultete pod zavihkom ŠSFF. Dekanja vsem svetnikom in svetnicam čestita za izvolitev in izrazi upanje, da bodo tako kot s preteklo sestavo študentskega sveta tudi z novo dobro sodelovali in delovali v prid študentski skupnosti na Filozofski fakulteti.

**Sklep:** ŠSFF se seznanja z mandati za mandatno obdobje 2021/22 in potrjuje mandate vseh izvoljenih svetnikov.

**Glasovanje: Za:** 19 **Proti:** 0 **Vzdržani:** 0

**Ad 2.**

Vodenje seje v imenu volilnega odbora prevzame Jonathan R. Volilni odbor sestavljajo Jonathan S. Rebetz, predsednik, Živa Gornik, članica, in Tamara Šterk, članica. V torek, 16. 11. 2021, so objavili razpis za volitve predsednika oz. predsednice in dveh podpredsednikov oz. podpredsednic ŠS FF UL. Do danes so prejeli tri kandidature in sicer za vsako mesto po eno kandidaturo. Na mesto predsednice študentskega sveta kandidira Brina Minca Herlec, na mesto podpredsednice za področje študijske problematike kandidira Sara Svati Sharan in na mesto podpredsednice za področje finančnega poslovanja Larina Griessler.

Kandidatke prosi, da se predstavijo.

Predstavi se Brina Minca Herlec. Je študentka rusistike in umetnostne zgodovine. V ŠS FF je že tretje leto predstavnica Oddelka za slavistiko, dve leti je bila članica finančne komisije. V primeru izvolitve se bo zavzemala za posodobitev vseh temeljnih aktov ŠS FF, saj je že prejšnja predsednica ugotovila, da ti niso v celoti ustrezni in funkcionalni. Zavzemala se bo, da se bodo študentske funkcije na FF transparentno delile, kar se ji zdi še posebej pomembno v primeru koordinatorjev tutorstva. Želela bi si boljše postavitve mreže med predstavniki študentov in študentsko populacijo na njihovih oddelkih. Letniki ali vsaka smer bi imeli določenega predstavnika, ki bi se dobival na rednih sestankih skupaj s predstavnikom študentov na oddelku, saj bi se tako izboljšal pretok informacij. Pomembno se ji zdi, da bi se moral ŠS FF aktivno vpletati v študentsko problematiko in v trenutno politiko, ko se ta zadeva področja študentov. Pri takih temah bi se lahko povezali tudi z drugimi relevantnimi organizacijami. V primeru izvolitve se bo trudila čim bolje sodelovati z vsemi svetniki in čim bolj vestno opravljati svojo nalogo ter delovati v skladu z akti in pravilniki.

Predstavi se Sara Svati Sharan. Začenja četrti mandat v ŠS FF in kandidira za že tretji mandat podpredsednice za področje študijske problematike. Je absolventka druga stopnje enopredmetne filozofije. V tem mandatu želi nadaljevati s trenutno zadanim delom ter se prepričati, da se predvsem na ravni UL sprejema mehanizme, ki so na FF že bili vzpostavljeni (zagotavljanje varnega študijskega okolja, saj študij, ki poteka v okolju, kjer so izrazito izpostavljena neenaka razmerja moči, ne more biti kakovosten). Sodelovala bo v ŠS UL ter v drugih fakultetnih in univerzitetnih organih. Eden izmed pomembnih mehanizmov preverjanja študijskega procesa so študentska mnenja. Tekom lanskega mandata smo rezultate internih anket začeli dodajati kot obvezno sestavino k vsem študentskim mnenjem, kar se bo nadaljevalo tudi v novem mandatu. VIS ankete imajo namreč enoletni zamik obdelave podatkov, zato ŠS FF rezultate anket dobi prepozno, težave pa je treba reševati, ko so aktualne. Med študentsko populacijo strahu pred tem, da VIS ankete ne bi bile anonimne, ni več zaznati, tako da je izboljšanje glede tega na ravni fakultete opazno. To je lahko posledica zaupanja študentske populacije v delovanje ŠS FF. Upa, da se bo zaupanja ohranjalo tudi z delovanjem v novi sestavi in da bo prihodnji mandat prav tako uspešen.

Predstavi se Larina Griessler. Je študentka prvega letnika germanistike na drugi stopnji. V preteklem mandatu je bila podpredsednica za področje finančnega poslovanja in posledično tudi predsednica finančne komisije. Začenja že tretji mandat v ŠS FF. Kot v prejšnjem mandatu si bo tudi v prihodnjem prizadevala za pravično razdelitev financ, dobro finančno poslovanje ŠS FF, dobro finančno podporo študentskim in fakultetnim projektom ter da bo finančna komisija ostala prilagodljiva za razne projekte, kot je npr. finančna pomoč študentom v stiski med epidemijo.

Jonathan R. odpre prvi krog vprašanj, a vprašanj ni. Enako se ponovi ob odprtem drugem krogu vprašanj, zato se začno volitve, ki potekajo s tajnim glasovanjem v anketi v Zoom okolju. Posamezna kandidatka mora za izvolitev prejeti več kot polovico glasov vseh izvoljenih svetnikov, torej vsaj 12 glasov. Volilno pravico ima 19 na seji prisotnih svetnikov.

Glasuje se za predsednico. Kandidira Brina Minca Herlec. O kandidatki se glasuje prek tajne ankete v Zoom okolju. Glasovalo je vseh 19 svetnikov, ki so prisotni na seji. Vsi glasovi so veljavni. Volilna komisija ugotavlja, da je kandidatka prejela 18 glasov ZA, 0 glasov PROTI in 1 VZDRŽAN glas. Volilna komisija ugotavlja, da je Brina Minca Herlec izvoljena.

Glasuje se za podpredsednico za področje finančnega poslovanja. Kandidira Larina Griessler. O kandidatki se glasuje prek tajne ankete v Zoom okolju. Glasovalo je vseh 19 svetnikov, ki so prisotni ne seji. Vsi glasovi so veljavni. Volilna komisija ugotavlja, da je kandidatka prejela 16 glasov ZA, 2 glasova PROTI in 1 VZDRŽAN glas. Volilna komisija ugotavlja, da je Larina Griessler izvoljena.

Glasuje se za podpredsednico za področje študijske problematike. Kandidira Sara Svati Sharan. O kandidatki se glasuje prek tajne ankete v Zoom okolju. Glasovalo je vseh 19 svetnikov, ki so prisotni na seji. Vsi glasovi so veljavni. Volilna komisija ugotavlja, da je kandidatka prejela 17 glasov ZA, 1 glas PROTI in 1 VZDRŽAN glas. Volilna komisija ugotavlja, da je Sara Svati Sharan izvoljena.

**Sklep:** ŠS FF imenuje podpredsednico Saro Svati Sharan kot drugo članico ŠS FF v ŠS UL.

**Glasovanje: Za:** 19  **Proti:** 0 **Vzdržani:** 0

Brina M. H. v imenu predsedstva ŠS FF za tajnika ŠS FF imenuje Gregorja Gartnerja.

**Sklep:** ŠSFF imenuje Gregorja Gartnerja za tajnika ŠS FF.

**Glasovanje: Za:** 19  **Proti:** 0 **Vzdržani:** 0

Brina M. H. pove, da se mora oblikovati finančna komisija, katere predsednica je zdaj po svoji funkciji Larina G. Za člane se javijo Tamara Šimunić, Taja Ivanc, Nika Gradišek in Gašpar Stražišar.

**Sklep:** ŠSFF imenuje Larino Griessler, Tamaro Šimunić, Tajo Ivanc, Niko Gradišek in Gašparja Stražišarja za člane Finančne komisije ŠS FF.

**Glasovanje: Za:** 19 **Proti:** 0 **Vzdržani:** 0

**Ad 3.**

Mia H. začne s predstavitvijo poročila predsedstva za mandatno leto 2020/2021.

Vodstvo ŠS FF je delovalo v sestavi: Mia Hočevar, predsednica, Sara Svati Sharan, podpredsednica, Larina Griessler, podpredsednica, in Katja Ana Pokeržnik, tajnica.

Mandat je bil precej kratek, saj se je zaradi epidemije začel šele februarja, ko so bile izvedene volitve preko spleta. Izvedenih je bilo 6 rednih sej, 1 izredna seja in 3 dopisne seje. Seje so večinoma potekale po Zoomu, slavnostno sejo nam je uspelo organizirati v živo. Sara S. S. je v preteklem mandatu aktivno sodelovala v komisijah in odborih, po novem je tudi v statutarni komisiji. Luka Kropivnik je bil v študijskem letu 2020/2021 študent senator na UL.

Katja Ana P. poroča o prisotnosti na sejah. Prisotnost je izračunana posebej za redne, izredno in dopisne seje ter nato za vse seje skupaj (tudi v odstotkih). Najvišjo (100 %) prisotnost so imele v preteklem mandatu Maja Šneider, Pika Kristan, Sara Svati Sharan, Larina Griessler, Tjaša Šimunić, Mia Hočevar in Karin Gradišnik, najnižjo pa Stefan Stojkoski (64 %).

Sara S. S. poroča o statistiki študentskih mnenj. Študentska mnenja so bila številčena glede na študijsko leto in ne glede na mandat, saj zaradi izrednih razmer ni bilo znano, kdaj bodo potekale volitve in če sploh bodo. V celotnem študijskem letu 2020/2021 je bilo podanih 92 mnenj: pozitivnih je bilo 73 mnenj, mnenja ni bilo možno podati v 19 primerih, negativnih mnenj pa ni bilo. Izvedenih je bilo 17 pogovorov v sklopu problematičnih mnenj, precej več pogovorov pa je bilo vezanih na aktualno problematiko na fakulteti. Kot problematično izpostavi študentsko mnenje o Igorju Škamperletu z Oddelka za sociologijo, pri katerem se je nato situacija s pogovori in internimi anketami izboljšala. Svetnike in svetnice, ki bodo v ŠS FF ostali dalj časa opozarja, da so pozorni, če se bo situacija z dotičnim profesorjem stalno slabšala ter da se v takih primerih naj ne čaka na naslednjo habilitacijsko obdobje, temveč naj se težave rešuje, ko so aktualne. Zahvali se Martini Strnad iz kadrovske službe, saj je bilo sodelovanje z njo zelo dobro.

DMV je lani potekal v obliki delovno-motivacijskega dneva na Zoomu. Če bo situacija decembra ugodnejša, bo DMV izveden v živo na izbrani lokaciji. Delovanje študentskega prostora R1B je bilo slabo, saj ga zaradi epidemije nihče ni mogel uporabljati. Študentska svetovalnica je delovala, ŠS FF se je promoviralo na promocijah in prireditvah, ki so večinoma potekale preko spleta. ŠS FF je skozi pretekla dva mandata uspešno delil socialno pomoč študentom v stiski med epidemijo. Nadaljevali smo z osveščanjem o spolnem nasilju v visokošolskem prostoru; pri tem gredo največje zahvale Sari S. S., ki je pri tem najbolj aktivno sodelovala.

Larina G. poroča o financah, na katere je epidemija precej vplivala. Slaba stran tega je, da je bilo prijavljenih manj projektov, dobra pa, da je bila zaradi tega vrednost točke višja. Prijavljenih je bilo 34 projektov (v običajnih razmerah jih je bilo 69). Mandat smo začeli s skoraj 18.000 evri, v naslednji mandat se prenese približno 9.000 evrov. Financirali smo oddelčne projekte in en fakulteti projekt (Kako si). O razdelitvi finančnih sredstev so poleg Larine G. odločali Brinca M. H., Jani K., Pika K. in Karin G. Nekaj financ se je namenilo slavnostni seji, manjši delež pa pisarniškemu materialu in planerjem za bruce.

Mia H. se zahvali vsem svetnikom in njihovim namestnikom, ki so v preteklem mandatnem obdobju aktivno delovali v študentskem svetu. Zahvali se vodstvu FF, s katerim smo dobro sodelovali. Upa, da bo tudi sodelovanje z novim vodstvom na taki ravni kot doslej.

**Sklep:**. ŠSFF se seznanja s poročilom o delu predsednice ŠS FF v prejšnji sestavi in s finančnim poročilom za pretekli mandat.

**Glasovanje: Za:** 19 **Proti:** 0 **Vzdržani:** 0

**Ad 4.**

Brina M. H. sporoči, da bo v naslednjem tednu sklicana 1. redna seja ŠS FF, na kateri se bo volilo člane v komisije in delovna telesa ŠS FF. Sezname komisij in odborov, v katere se lahko kandidira, bo poslala po elektronski pošti. Poslala bo tudi obrazec za podpis GDPR in obrazec za namestnike.

Seja se je zaključila 17. 11. 2021, ob 18.20.

Katja Ana Pokeržnik, tajnica ŠSFF

Mia Hočevar, predsednica ŠSFF